Ulla Tørnæs (V), 2002-05-03:
Indledningsvis kan jeg sige, at forslaget vedrører både justitsministerens og mit område.
Jeg har derfor aftalt med justitsministeren, at jeg svarer samlet på forslaget.
Forslagsstillerne ønsker, at førstehjælp bliver en obligatorisk del af undervisningen i folkeskolen på 9. klassetrin, da kendskab til førstehjælp er vigtigt og derfor bør være en naturlig del af folkeskolens undervisning.
Jeg er enig med forslagsstillerne i, at det er vigtigt at kende til førstehjælp, men jeg er ikke enig i ønsket om at gøre det til en obligatorisk del af undervisningen i folkeskolen.
I folkeskoleloven er der i forvejen mange obligatoriske fag og emner, men inden for rammerne af loven er der mulighed for lokalt at inddrage førstehjælp i undervisningen.
Et emne som førstehjælp vil således kunne inddrages i en række af skolens fag og bliver det i øvrigt også langt de fleste steder.
Førstehjælp kan f.eks. indgå naturligt i fagene idræt, fysik, kemi, biologi, natur og teknik samt sløjd og hjemkundskab.
Førstehjælp bliver også flere steder taget op i forbindelse med to af skolens obligatoriske emner, nemlig færdselslære og sundheds- og seksualundervisning og familiekundskab, og endvidere indgår førstehjælp mange steder i specielle arrangementer og temauger.
Flere steder har skolerne førstehjælpskurser i 9. og 10. klasse.
Kurserne arrangeres f.eks. i samarbejde med Dansk Røde Kors eller Civilforsvaret, og der er endvidere udarbejdet en del undervisningsmateriale om emnet, først og fremmest af Røde Kors.
Vi må konstatere, at der ofte er nye forventninger til, hvad skolen skal tage sig af, når der ønskes handling over for samfundsproblemer.
Det er ofte inden for yderst væsentlige emner som ungdomskriminalitet, spiseforstyrrelser, sorgbearbejdelse og, som i dette forslag, førstehjælp.
På den ene side er det selvfølgelig godt, at skolen vises så stor tillid, men på den anden side må vi også erkende, at det er svært at få plads til det hele. Som nævnt indgår førstehjælp allerede efter lokal bestemmelse i mange sammenhænge i folkeskolen.
Jeg finder den lokale vurdering af behovet for undervisningen hensigtsmæssig, og jeg ser derfor ingen grund til at gøre emnet obligatorisk.
Hvis der skal justeres i de obligatoriske emner i folkeskoleloven, bør det ske efter en nøjere vurdering af folkeskolens obligatoriske fagkreds og som led i en samlet debat om folkeskolen.
For så vidt angår forslaget om at indføre et krav om bestået prøve i førstehjælp ved erhvervelse af kørekort,
har justitsministeren oplyst, at indførelse af krav om førstehjælp i forbindelse med erhvervelse af kørekort tidligere har været overvejet af en arbejdsgruppe nedsat af Færdselssikkerhedskommissionen.
Arbejdsgruppen gav i sin beretning i 1995 udtryk for, at det må anses for ønskeligt, at så stor en del af befolkningen som muligt på frivillig basis får teoretisk og praktisk kendskab til aktiv førstehjælp.
Arbejdsgruppen anførte endvidere, at kendskab til førstehjælp formentlig har en gunstig effekt på bilisternes egen adfærd i trafikken i form af øget risikobevidsthed, hvis uddannelsen er målrettet mod færdsel og orienteres mod praktiske situationer.
På den anden side anførte arbejdsgruppen også, at der ikke foreligger dokumentation for den færdselssikkerhedsmæssige effekt af obligatorisk førstehjælp som led i den almindelige erhvervelse af kørekort.
I 1998 blev der på grundlag af anbefalinger fra arbejdsgruppen indført færdselsrelateret undervisning i førstehjælp.
Undervisningsplanerne til motorcykel og personbil indeholder således bestemmelse om, at kørelæreren skal undervise køreelever i, hvad der kan gøres for at hindre en ulykke i at udvikle sig samt egen optræden ved færdselsulykker.
Eleven skal endvidere gøres opmærksom på det hensigtsmæssige i et egentligt førstehjælpskursus.
Bl.a. på baggrund af Færdselssikkerhedskommissionens anbefalinger er der nedsat en arbejdsgruppe, der skal behandle spørgsmålet om eventuel indførelse af krav om obligatorisk undervisning i aktiv førstehjælp for alle personer med kørekort til erhvervsmæssig personbefordring eller til tunge køretøjer.
Det er på baggrund af det nævnte regeringens opfattelse, at der ikke ud fra færdselssikkerhedsmæssige hensyn er tilstrækkeligt grundlag for at indføre krav om bestået prøve i førstehjælp ved erhvervelse af kørekort for førere af almindelige biler.
De uddannelsesmæssige krav til at erhverve et kørekort bør helt overordnet være betinget af elevens evner til at føre køretøjet på betryggende vis uden fare for sig selv eller andre samt elevens forståelse af de adfærdsmæssige krav ved færden i trafikken.
Herudover bør det tages i betragtning, at elever med et alternativt skoleforløb eller med differentierede indlæringskompetencer muligvis vil have vanskeligheder med at bestå et kursus i aktiv førstehjælp, uden at dette altid vil være ensbetydende med, at disse elever ikke på fuldt betryggende vis vil kunne bestå en teoretisk og praktisk køreprøve.
Efter forslaget vil disse elever fremover ikke kunne erhverve kørekort til almindelig bil eller motorcykel, selv om dette ikke er begrundet i manglende praktiske eller teoretiske færdigheder. For så vidt angår førere, der har fået frakendt førerretten, stilles der allerede i dag krav til disse trafikanter i forbindelse med generhvervelse af førerretten.
Hvis man opstiller yderligere undervisningsmæssige krav for disse trafikanter, kan man frygte, at det vil svække den pædagogiske vægt af de allerede eksisterende undervisningskrav.
Regeringen kan på denne baggrund ikke støtte forslaget om et generelt krav om bestået prøve i førstehjælp ved erhvervelse af kørekort.
For så vidt angår personer med kørekort til erhvervsmæssig personbefordring eller til tunge køretøjer, må man afvente en indstilling fra den nævnte arbejdsgruppe.